text: 24-årig mand dømt skyldig i vold af særlig rå karater
  19 december 2016 kl. 20.40
  En 24-årig mand fra Kolding er idømt ti måneders fængsel efter knivstikkeri og for at have spyttet på en politibetjent.
  Den 24-årige, som har siddet varetægtsfængslet siden juli i år, blev kendt skyldig ved Retten i Kolding for vold af særlig rå, brutal eller farlig karakter, for besiddelse af kniv og for at have spyttet en politibetjent i hovedet og på skjorten.
  Sydøstjyllands Politi modtog den 30. juli 2016 kl. 01.05 en anmeldelse om et knivstikkeri i Kolding, hvor en person var blevet snittet i armen og havde fået et ca. 10 cm langt sår, og kun 20 minutter efter blev den 24-årige anholdt som gerningsmanden på baggrund af flere vidneudsagn, det fortæller anklager Tobias Engby fra Sydøstjyllands Politi i en pressemeddelse.
  I retten erkendte den 24-årige at have været i slagsmål og at have spyttet på en politibetjent, men han nægtede at have snittet en anden eller at have været i besiddelse af en kniv.
  - På baggrund af flere vidners forklaringer og oplysninger fra skadestuen, fandt en enig domsmandsret dog tiltalte skyldig, forklarer anklager Tobias Engby.
  Den 24-årige blev idømt ti måneders ubetinget fængsel, som han modtog på stedet.
  